钦定古今图书集成/明伦汇编/氏族典/第376卷 > 董槐
## 钦定古今图书集成/明伦汇编/氏族典/第376卷 > 董槐

按《宋史董槐传》：“槐字庭植，濠州定远人。少喜言兵，论
事慷慨自方诸葛亮、周瑜父永闻其自方，怒而嘻曰：
‘不力学，又自喜大言，此狂生耳，吾弗愿也’。槐心愧，乃
益自摧折。嘉定六年，登进士第，调靖安主簿，丁父忧
去官。十四年，起为广德军录事参军。绍定二年，迁镇
江观察推官，入为主管刑部架阁文字，迁籍田令，丁”
母忧。嘉熙元年，召赴都堂，迁宗正寺簿，后迁至工部
侍郎，封定远县男，进宝章阁直学士、知福州，辞，进封
子。拜端明殿学士、签书枢密院事，进封侯，为同知枢
密院事。宝祐二年，进参知政事。四川制置使余晦以
战败夺官，诏荆襄制置使李曾伯往视师。曾伯辞，槐
上疏请行，不许。进封濠梁郡公。帝日乡用槐，槐言事
无所隐，而不为容悦。三年，拜右丞相。槐任人先取故
旧之在疏远者，在官者率满岁而迁，嗜进者始不说
矣。槐又言“有害政者三，愿自上除之。”于是嫉之者滋
甚。四年，策免丞相，以观文殿大学士提举洞霄宫。景
定二年，进封吉国，又进封许国公。三年薨，谥文清。